Twee vroue verkrag glo ryloperArgieffoto Die polisie in Tzaneen in Limpopo is op soek na twee vroue wat na bewering Saterdag ŉ 25-jarige ryloper bedwelm en verkrag het. Lt.kol. Moatshe Ngoepe, woordvoerder van die polisie, sê twee middeljarige vroue was glo op pad na Polokwane toe hulle die man ŉ saamrygeleentheid aangebied het. Volgens sy verklaring het die vroue ŉ vuurwapen op hom gerig en kort daarna met die motor in ŉ beboste gebied in Magoebaskloof stilgehou, waarna die vroue hom glo beveel het om ŉ dwelmmiddel te sluk. Ngoepe sê die vroue het daarna die man verkrag. “Nadat hulle hom verkrag het, het hulle verder weg van Magoebaskloof gery en die man toe in ŉ verlate omgewing naby Tzaneen se middestad afgelaai. Hy is daarna na ŉ polisiestasie toe om die voorval aan te meld,” sê Ngoepe. Hy sê die man is in die hospitaal opgeneem vir mediese behandeling. Die polisie in die provinsie het ook dié soort voorvalle, waarvan daar die afgelope jaar al verskeie in die provinsie was, veroordeel. Enigiemand met meer inligting rakende die voorval word gevra om lt.kol. Cecil Machimani van die Limpopo-polisie te bel by 082 451 7181.